SKRIFTLIG FORESPØRGSEL E-1202/00

af Bart Staes (Verts/ALE) til Kommissionen

(12. april 2000)

Om: Krisesituationen inden for sektoren for æbleavl

Der er i øjeblikket en krise inden for sektoren for avl af æblesorten Jona Gold. Frugtavlere i Limburg (Belgien) må sælge deres produktion til under fremstillingsprisen. Problemet er ikke begrænset til frugtavlere i provinsen Limburg, men optræder også i andre regioner.

1. Er Kommissionen bekendt med krisen inden for æblesektoren og nærmere bestemt for sorten Jona Gold? I benægtende fald vil Kommissionen så nu indhente detaljerede oplysninger om denne krise?

2. Agter Kommissionen at træffe foranstaltninger for at løse denne krise inden for æblesektoren? Hvilke foranstaltninger er der i bekræftende fald tale om og gælder det strukturelle nødforanstaltninger? I benægtende fald, hvorfor ønsker Kommissionen ikke at træffe foranstaltninger?

3. Går Kommissionen ind for en kvotaordning for EU's æbleproduktion for at tilvejebringe en strukturel løsning på krisen inden for sektoren for æbleavl? I bekræftende fald, hvornår og på hvilken måde agter Kommissionen at udarbejde en sådan kvotaordning? I benægtende fald, hvorfor afviser Kommissionen tanken om en strukturel løsning af krisen inden for æblesektoren gennem en kvotaordning og hvilke foranstaltninger vil Kommissionen foreslå som alternativ løsning?

Svar afgivet på Kommissionens vegne af Franz Fischler

(22. maj 2000)

1. Kommissionen har bemærket, at det generelle æbleprisniveau i høståret 1999/2000 var lavere end i det foregående høstår. Priserne lå imidlertid på så at sige samme niveau som for høståret 1997/1998. Denne udvikling kan for en stor dels vedkommende forklares ved den ret store fællesskabsproduktion (næsten 8,5 mio. t, dvs. omkring 10 % mere end gennemsnittet for de seneste høstår). Disse generelle tal dækker dog over visse forskelle mellem medlemsstaterne. F.eks. er den belgiske æbleproduktion steget til næsten 550 000 t i 1999, dvs. med 30 % i forhold til gennemsnittet for de foregående høstår. I den forbindelse har EU's samlede produktion af sorten Jona Gold slået alle rekorder med mere end 900 000 t. Derfor er produktionsprisen for belgiske æbler, især for sorten Jona Gold, faldet i forhold til det sædvanlige prisniveau.

2. Ifølge den fælles markedsordning for frugt og grøntsager (Rådets forordning (EØF) nr. 2200/96 af 28. oktober 1996 om en fælles markedsordning for frugt og grøntsager(1)) kan producenterne under sådanne omstændigheder ty til flere forskellige finansieringsinstrumenter. Dels kan producentorganisationerne træffe beslutning om at iværksætte interventionsordningen ved at trække varer tilbage fra markedet, hvilket har til formål at støtte priserne for de produkter, der forbliver på markedet. Dels råder de med driftsfondene over store offentlige finansielle ressourcer, som de kan benytte med henblik på strukturforbedringer. Disse foranstaltninger blev oprettet for at gøre det muligt for producentorganisationerne, der i Belgien repræsenterer 70 % af produktionen af frugt og grøntsager, dels at afhjælpe konjunkturkriser, dels at gøre en indsats for at forbedre deres konkurrenceevne.

Æbleproducenterne råder altså i denne forbindelse over hensigtsmæssige midler til at afhjælpe virkningerne af den konjunkturbestemte produktionskrise. Det er ikke nødvendigt at udarbejde nye undtagelsesforanstaltninger. Hvad især angår sorten Jona Gold, der udgør 50 % af den belgiske produktion, råder producenterne ligeledes via driftsfondene over finansielle ressourcer, der gør det muligt for dem at omlægge æbleplantagerne med henblik på produktion af mere efterspurgte sorter.

3. Kommissionen går heller ikke ind for en kvotaordning for æbleproduktionen. En sådan foranstaltning, som ikke indeholdes i den fælles markedsordning, er tilsyneladende ikke egnet til afgrøder, for hvilke producenterne har vanskeligt ved at forudsige den endelige produktion. Siden 1996 har Rådet for at støtte frugt- og grøntsagssektoren valgt i højere grad at yde strukturbetinget støtte til producentorganisationerne via driftsfondene; dette skulle gøre det muligt for producentorganisationerne, hos hvem udbuddet koncentreres, at styre de konjunkturbestemte produktionsudsving mere og mere effektivt.

(1) EFT L 297 af 21.11.1996.